DA Den Europæiske Unions Tidende L 132/36

EFTA-TILSYNSMYNDIGHEDENS BESLUTNING

Nr. 394/06/KOL

af 13. december 2006

om godkendelse af den af Norge forelagte ajourførte plan for fjernelse af fisk i norske brug, der er angrebet af infektiøs lakseanæmi (ISA)

EFTA-TILSYNSMYNDIGHEDEN HAR —

UNDER HENVISNING TIL aftalen om Det Europæiske Økonomiske Samarbejdsområde (i det følgende benævnt »EØS-aftalen«), særlig artikel 109 og protokol 1 dertil,

UNDER HENVISNING TIL aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1 dertil,

UNDER HENVISNING TIL den i kapitel I, punkt 3.1.7, i bilag I til EØS-aftalen omhandlede retsakt, Rådets direktiv 93/53/EØF af 24. juni 1993 om minimumsfællesskabsforanstaltninger til bekæmpelse af visse fiskesygdomme, med senere ændringer, som tilpasset ved protokol 1 til EØS-aftalen, særlig artikel 6, litra a), første led, i retsakten,

UNDER HENVISNING TIL EFTA-Tilsynsmyndighedens afgørelse nr. 196/04/KOL af 14. juli 2004 om bemyndigelse af medlemmet med særligt ansvar for frie varebevægelser til at vedtage visse beslutninger og foranstaltninger, særlig punkt 1, og

ud fra følgende betragtninger:

Med henblik på bekæmpelse af udbrud af infektiøs lakseanæmi (ISA) skal alle fisk i et sygdomsramt brug fjernes efter en plan udarbejdet af den officielle tjeneste og godkendt af EFTA-Tilsynsmyndigheden (i det følgende benævnt »myndigheden«), jf. artikel 6, litra a), første led.

Prøveudtagningsplaner for og diagnosticeringsmetoder til påvisning og bekræftelse af ISA samt kriterier for etablering af zoner og officielt tilsyn ved mistanke om eller bekræftet forekomst af ISA fastlægges i henhold til Kommissionens beslutning 2003/466/EF af 13. juni 2003, om kriterier for etablering af zoner og officielt tilsyn ved mistanke om eller bekræftet forekomst af infektiøs lakseanæmi (ISA), jf. retsakten, der henvises til i punkt 3.2.29 i kapitel I i bilag I til EØS-aftalen.

Tilsynsmyndigheden har ved sin beslutning nr. 226/04/KOL af 9. september 2004 godkendt den af Norge forelagte ordning for fjernelse af fisk i norske brug, der er angrebet af ISA.

Norge har ved brev af 21. marts 2006 anmodet om Tilsynsmyndighedens godkendelse af visse ændringer af sin ordning for fjernelse af fisk i norske brug, der er angrebet af infektiøs lakseanæmi, som denne er godkendt ved myndighedens beslutning nr. 226/04/KOL af 9. september 2004.

Tilsynsmyndigheden har i tæt samarbejde med Kommissionen for De Europæiske Fællesskaber undersøgt de af Norge foreslående ændringer af planen i lyset af den nuværende videnskabelige og tekniske viden.

Fjernelse af fisk skal foregå på en måde, der sigter mod at hindre yderligere spredning af sygdommen til andre brug eller til den vildtlevende bestand, som kan rammes af sygdommen.

Fjernelse af fisk skal baseres på en individuel analyse af risiciene for yderligere spredning af sygdommen, herunder udbruddets alvor og andre omstændigheder, der har indvirkning på risiciene, og der skal tages hensyn til praktiske erfaringer og videnskabelige beviser.

Undersøgelsen af de forslåede ændringer af den norske plan viser, at de opfylder de krav, der stilles til en sådan plan, og de bør derfor godkendes.

EFTA-Tilsynsmyndigheden har med beslutning nr. 314/06/KOL henvist sagen til EFTA-Veterinærkomitéen, der bistår EFTA-Tilsynsmyndigheden.

Som foreslået af EFTA-Veterinærkomitéen, der bistår EFTA-Tilsynsmyndigheden, bør der i denne beslutning indføjes et nyt punkt om, at Tilsynsmyndighedens beslutning nr. 226/04/KOL af 9. september 2004 ophæves.

Foranstaltningerne i denne beslutning er i overensstemmelse med den udtalelse, der er vedtaget af EFTA-Veterinærkomitéen, der bistår EFTA-Tilsynsmyndigheden —

VEDTAGET FØLGENDE BESLUTNING:

1) Den af Norge forelagte ajourførte plan for fjernelse af fisk i norske brug, der er angrebet af infektiøs lakseanæmi (ISA) godkendes hermed.

2) EFTA-Tilsynsmyndighedens beslutning nr. 226/04/KOL af 9. september 2004 om godkendelse af den af Norge forelagte ordning for fjernelse af fisk i norske brug, der er angrebet af infektiøs lakseanæmi (ISA), ophæves herved.

3) Denne beslutning træder i kraft den 13. december 2006.

4) Denne beslutning er rettet til Norge.

5) Kun den engelske udgave af denne beslutning er autentisk.